**Arta de a ne iubi**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din gura de leu, mai flămând, mă voi naşte

Eu, ca un pistil, care scurt va străpunge

Prin aerul rar, ce din drumuri mă paşte,

Umbra din urmă ştiind că m-ajunge.

Uşor, pe o frunză, m-aştern lângă tine;

Pământul şi cerul, de mâini ruginii,

Se ţin într-o boltă, iar bolta ne ţine

Departe de fulgii din ierni timpurii.

Iubeşte-mă până ce toamna mă pierde

Sub frunze uscate de tei şi castani,

Iubeşte-mă azi, când timpul e verde,

Iubeşte-mă-n ore, secunde sau ani.

Dar ceasul de seară se-opreşte – ne-opreşte – ;

Privindu-ne-n ochi şi privindu-ne fix,

Ne spunem zâmbind, nebuneşte, „iubeşte...”,

Apoi ne prelingem, vâslind de pe Styx.

25 august 2016, Constanţa